Komisjoni määrus (EÜ) nr 2181/2002,

6. detsember 2002,

millega muudetakse määrust (EÜ) nr 1239/95, milles sätestatakse nõukogu määruse (EÜ) nr 2100/94 rakenduseeskirjad seoses menetlusega ühenduse sordiametis

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 27. juuli 1994. aasta määrust (EÜ) nr 2100/94 ühenduse sordikaitse kohta, [1] viimati muudetud määrusega (EÜ) nr 2506/95, [2] eriti selle artiklit 114,

ning arvestades järgmist:

(1) Määrusega (EÜ) nr 2100/94 asutatud ühenduse sordiamet (edaspidi "amet") rakendab ja kohaldab sordikaitse kava.

(2) Ametis toimuvaid menetlusi käsitlevad eeskirjad on sätestatud komisjoni määruses (EÜ) nr 1239/95, [3] muudetud määrusega (EÜ) nr 448/96 [4]. Kõnealuse määruse artiklis 27 on sätestatud, et liikmesriigi või Rahvusvahelise Uute Taimesortide Kaitse Liidu liikmeks oleva kolmanda riigi asutuste vastutusel koostatud registreerimiskatsete aruandeid võib pidada piisavaks aluseks otsuse tegemisel. Artikkel 27 oli siiski ajutine säte ning kaotas kehtivuse 30. juunil 1998.

(3) Määruse (EÜ) nr 1239/95 artikli 27 ajutise kohaldamise eesmärgiks oli sõltumatu ühenduse süsteemi loomine, kusjuures amet pidi korraldama sordikaitse taotlusega esitatud sortide registreerimiskatsed. Ameti kogemused on siiski näidanud, et arvesse tuleb võtta muid kui artiklis 27 täpsustatud registreerimiskatsete aruandeid.

(4) Enamik pärast 30. juunit 1998 kehtestatud ühenduse sordikaitsest on põhinenud otsustel, mille puhul on arvesse võetud registreerimiskatseid, mis on tehtud muude asutuste kui ameti vastutusel, ning õigused on antud tugeva konkurentsiga turul.

(5) Seepärast on vaja reguleerida ameti tegevus alates 1. juulist 1998. Samal ajal tuleks jätta alles võimalus kohaldada ka edaspidi artiklit 27. Määrust (EÜ) nr 1239/95 tuleks seetõttu muuta alates 1. juulist 1998.

(6) Ühenduse sordiameti haldusnõukoguga on konsulteeritud.

(7) Käesoleva määrusega ettenähtud meetmed on kooskõlas alalise sordikaitsekomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 1239/95 muudetakse järgmiselt.

1. Artikkel 27 asendatakse järgmisega:

"Artikkel 27

Teised registreerimiskatsete aruanded

1. Registreerimiskatsete aruannet, mis on saadud või saadakse asjaomase liigi eest vastutava asutuse poolt liikmesriigis vastavalt algmääruse artikli 55 lõikele 1 ametlikul eesmärgil läbi viidud või läbi viidava registreerimiskatse käigus, võib amet pidada otsuse tegemise piisavaks aluseks tingimusel, et:

- registreerimiskatseks esitatud materjali kogus ja kvaliteet on kooskõlas mis tahes standarditega, mis on sätestatud vastavalt algmääruse artikli 55 lõikele 4,

- registreerimiskatse on läbi viidud viisil, mis on kooskõlas haldusnõukogu poolt vastavalt algmääruse artikli 55 lõikele 1 määratud tingimustega, ning vastavalt kontrollisuunistele või üldjuhistele, mis on välja antud kooskõlas kõnealuse määruse artikli 56 lõikega 2 ning käesoleva määruse artiklitega 22 ja 23,

- ametil on olnud võimalus teostada kõnealust registreerimiskatse järelevalvet ning

- kui lõpparuanne ei ole kohe kättesaadav, esitatakse ametile enne registreerimiskatsete aruannet vahearuanded iga kasvuperioodi kohta.

2. Kui amet leiab, et lõikes 1 osutatud registreerimiskatsete aruanne ei ole otsuse tegemiseks piisav alus, võib ta pärast konsulteerimist taotlejaga ning asjaomase kontrolliasutusega järgida algmääruse artiklis 55 sätestatud korda.

3. Amet ja liikmesriikide pädevad riiklikud sordiametid osutavad üksteisele haldusabi, võimaldades nõudmise korral ligipääsu sordi registreerimiskatsete aruannetele, et hinnata kõnealuse sordi eristatavust, ühtlikkust ning püsivust. Sellise aruande esitamise eest makstakse ametile või pädevale riiklikule sordiametile teatav summa, mille suuruses asjaomased asutused on kokku leppinud.

4. Registreerimiskatse aruannet registreerimiskatse kohta, mis on läbi viidud või on pooleli ametialasel eesmärgil kolmandas riigis, mis on Rahvusvahelise Uute Taimesortide Kaitse Liidu liige, võib amet pidada piisavaks aluseks otsuse tegemisel, tingimusel et registreerimiskatse vastab ameti ja asjaomase kolmanda riigi pädeva asutuse vahel sõlmitud kirjalikus kokkuleppes ettenähtud tingimustele. Need tingimused hõlmavad vähemalt järgmist:

- lõike 1 esimeses taandes osutatud materjaliga seotud tingimused,

- asjaolu, et registreerimiskatse on läbi viidud vastavalt kontrollisuunistele või üldjuhistele, mis on välja antud vastavalt algmääruse artikli 56 lõikele 2,

- asjaolu, et ametil on olnud võimalus hinnata asjaomaste sortide registreerimiskatse läbiviimiseks kasutatud vahendite sobivust asjaomases kolmandas riigis ja kontrollida asjaomase registreerimiskatse läbiviimist, ning

- aruannete kättesaadavuse tingimused vastavalt lõike 1 neljandale taandele."

2. Artikli 95 teine lõige jäetakse välja.

Artikkel 2

Käesolev määrus jõustub Euroopa Ühenduste Teatajas avaldamise päeval.

Käesolevat määrust kohaldatakse alates 1. juulist 1998.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 6. detsember 2002

Komisjoni nimel

komisjoni liige

David Byrne

[1] EÜT L 227, 1.9.1994, lk 1.

[2] EÜT L 258, 28.10.1995, lk 3.

[3] EÜT L 121, 1.6.1995, lk 37.

[4] EÜT L 62, 13.3.1996, lk 3.

--------------------------------------------------